P6_TA(2006)0436

Gennemførelsesforanstaltninger til prospektdirektivet

Europa-Parlamentets beslutning om de regnskabsstandarder, der anvendes af tredjelandsudstedere, og deres ækvivalens med IFRS-standarderne som omhandlet i udkastet til gennemførelsesbestemmelser til prospektdirektivet og gennemsigtighedsdirektivet (udkast til Kommissionens forordning om ændring af forordning (EF) nr. 809/2004 for så vidt angår de regnskabsstandarder, på grundlag af hvilke de historiske oplysninger i prospekter udarbejdes, og udkast til Kommissionens beslutning om tredjelandsværdipapirudstederes anvendelse af oplysninger udarbejdet i henhold til internationalt anerkendte regnskabsstandarder)

Europa-Parlamentet,

- der henviser til Europa-Parlamentets og Rådets direktiv 2003/71/EF af 4. november 2003 om det prospekt, der skal offentliggøres, når værdipapirer udbydes til offentligheden eller optages til handel [1], særlig artikel 7, stk. 1,

- der henviser til Europa-Parlamentets og Rådets direktiv 2004/109/EF af 15. december 2004 om harmonisering af gennemsigtighedskrav i forbindelse med oplysninger om udstedere, hvis værdipapirer er optaget til handel på et reguleret marked [2], særlig artikel 23, stk. 4,

- der henviser til Europa-Parlamentets og Rådets forordning (EF) nr. 1606/2002 af 19. juli 2002 om anvendelse af internationale regnskabsstandarder [3],

- der henviser til udkast til Kommissionens forordning om ændring af forordning (EF) nr. 809/2004 for så vidt angår de regnskabsstandarder, på grundlag af hvilke de historiske oplysninger i prospekter udarbejdes,

- der henviser til udkast til Kommissionens afgørelse om tredjelandsværdipapirudstederes anvendelse af oplysninger udarbejdet i henhold til internationalt anerkendte regnskabsstandarder,

- der henviser til Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [4], som ændret ved Rådets afgørelse 2006/512/EF af 17. juli 2006 [5],

- der henviser til den erklæring, som Kommissionens formand Romani Prodi afgav i Europa-Parlamentet den 5. februar 2002,

- der henviser til sin beslutning af 5. februar 2002 om gennemførelse af lovgivningen i forbindelse med finansielle tjenester [6] på baggrund af Lamfalussy-rapporten,

- der henviser til de foreslåede ændringer af udkastet til Kommissionens forordning om ændring af forordning (EF) nr. 809/2004 og udkastet til gennemførelsesafgørelse om tredjelandsværdipapirudstederes anvendelse af oplysninger udarbejdet i henhold til internationalt anerkendte regnskabsstandarder, som Økonomi- og Valutaudvalget vedtog den 4. oktober 2006,

- der henviser til Kommissionens svar på disse foreslåede ændringer, som blev sendt til Parlamentet med skrivelse af 18. oktober 2006, rettet til ordførerne og formanden for Økonomi- og Valutaudvalget,

- der henviser til Økofins konklusioner af 5. maj 2006, hvori betydningen af tilsyn, koordinering og konvergens inden for EU understreges,

- der henviser til forretningsordenens artikel 81 og 103, stk. 2,

1. anmoder Kommissionen om at tage størst muligt hensyn til begrænsningerne i de beføjelser, som den er tillagt i henhold til direktiv 2003/71/EF og direktiv 2004/109/EF i overensstemmelse med traktatens gældende bestemmelser, af hensyn til retssikkerheden for aktørerne på de finansielle markeder;

2. påpeger, at udkastet til gennemførelsesforanstaltninger udgør en anvendelig løsning for at nå målet om forbedrede driftsvilkår for investeringsselskaber og andre handelssystemer og om effektive, gennemsigtige og sikre finansielle markeder i Den Europæiske Union;

3. understreger, at det arbejde, som Parlamentet har udført siden offentliggørelsen af gennemførelsesforanstaltningerne, er blevet stimuleret af behovet for at overholde de lovgivningsmæssige bestemmelser, som har til formål at opnå et afbalanceret resultat mellem konkurrence og gennemsigtighed for de finansielle markeder, de berørte parter (aktionærer, udstedere og brugere), tilsynsmyndigheder og demokratisk valgte repræsentanter;

4. glæder sig over den velvilje, som Kommissionen har udvist ved at samarbejde med Parlamentet med henblik på at nå det bedst mulige resultat for alle berørte parter; minder om behovet for at inddrage og orientere Parlamentet så tidlig som mulig i det forberedende arbejde vedrørende alle foranstaltninger på niveau 2;

5. bemærker, at proceduren for færdiggørelsen af gennemførelsesforanstaltningerne for direktiv 2003/71/EF og direktiv 2004/109/EF faktisk ikke har noget fortilfælde i den måde, hvorpå EU-lovgivning normalt udarbejdes; påpeger derfor behovet for at nå et gensidigt tilfredsstillende resultat for alle de berørte institutioner med henblik på at opnå en positiv udvikling de interinstitutionelle forbindelser;

6. anmoder Kommissionen om at udvide det mandat, som den den 25. juni 2004 gav Det Europæiske Værdipapirtilsynsudvalg (CESR), for at sætte det i stand til at fremme harmoniseringen af den måde, hvorpå de kompetente nationale myndigheder behandler tredjelande, og yde faglig rådgivning vedrørende vurderingen af ækvivalensen mellem tredjelandes nationale standarder, med undtagelse af de almindeligt anerkendte regnskabsprincipper (GAAP), der anvendes af USA, Japan og Canada, og IFRS-standarderne, i det omfang de pågældende tredjelande fritages for at omregne deres årsregnskaber fra 1. januar 2007 til 1. januar 2009;

7. påpeger, at Kommissionen bør benytte perioden 1. januar 2007 til 1. januar 2009 til at videreføre eller iværksætte forhandlinger med henblik på at opnå konvergens mellem IFRS og tredjelandes GAAPprincipper: opfordrer Kommissionen til at fremlægge et arbejdsprogram for forhandlingerne med tredjelande om opnåelse om konvergens mellem IFRS og tredjelandes GAAP-principper for Det Europæiske Værdipapirudvalg (ESC) og Europa-Parlamentet;

8. understreger, at evalueringen af tredjelandes GAAP-principper ikke kun bør være at teknisk karakter, men også tage hensyn til den økonomiske og lovgivningsmæssige kontekst;

9. anmoder Kommissionen om at fastlægge en definition af begrebet ækvivalens, der bl.a. omfatter en konsekvent anvendelse af de afstemningskrav, der anvendes i tredjelandene med hensyn til europæiske udstedere i henhold til IFRS, og de krav, som vurderes at være nødvendige efter en detaljeret og objektiv analyse af forskellene mellem tredjelandes regnskabsstandarder og IFRS, alt sammen med henblik på at varetage beskyttelsen af investorerne;

10. finder, at såfremt der pr. 1. januar 2009 ikke er opnået enighed om ækvivalensen mellem IFRS og USA's GAAP-principper, og denne ækvivalens defineres i overensstemmelse med punkt 9, bør amerikanske virksomheder, der er etableret i Europa, anvende IFRS-standarderne fuldt ud; opfordrer EU's øvrige kompetente myndigheder til at tilkendegive deres tilslutning til disse retningslinjer;

11. udtrykker utilfredshed med, at der på et så sent trin i processen indføres nye foranstaltninger til yderligere undtagelse af professionelle værdipapirudstedere i to år, og finder det upassende;

12. accepterer gennemførelsesforanstaltningerne, forudsat at Kommissionen tager hensyn til ovennævnte punkter;

13. pålægger sin formand at sende denne beslutning til Rådet, Kommissionen og Det Europæiske Værdipapirtilsynsudvalg.

[1] EUT L 345 af 31.12.2003, s. 64.

[2] EUT L 390 af 31.12.2004, s. 38.

[3] EFT L 243 af 11.9.2002, s. 1.

[4] EFT L 184 af 17.7.1999, s. 23.

[5] EUT L 200 af 22.7.2006, s. 11.

[6] EFT C 284 E af 21.11.2002, s. 115.

--------------------------------------------------